Daleki istok

mini|desno|300px|Države Dalekog istoka
**Daleki istok** je naziv za istočnoazijske zemlje uz Tihi okean. Često obuhvata istočnu i jugoistočnu Aziju zajedno, a ponekad i najistočnije teritorije Rusije, tj. *Ruski Daleki istok* i zapadnu tihookeansku regiju.

*Daleki istok* se ponekad koristi kao sinonim za istočnu Aziju, pa se može definirati u geografskim ili kulturnim terminima koji uključuju Kinu (isključivši Tibet i Xinjiang), Japan, Tajvan, Koreju i Vijetnam. Ipak on također obuhvata države i kulture jugoistočne Azije poput Kambodže, Malezije, Mjanmara, Tajlanda, Indonezije i Filipina. Kada se kaže *Daleki Istok* najčešće se misli na dvije zemlje (Kina i Japan), ponekad četiri (Sjeverna Koreja i Južna Koreja), a ponekad i pet (Rusija); ponekad samo zemlje Indokine i malajsko-ostrvske Jugoistočne Azije (Mjanmar, Tajvan, Tajland, Laos, Kambodža, Vijetnam) (Indokina) i (Singapur, Brunej, Istočni Timor, Filipini, Indonezija i Malezija) (Malajsko-ostrvska Jugoistočna Azija); to je *Daleki Istok* u užem smislu; a ponekad se pojam *Daleki Istok* koristi da obuhvati cijelu Istočnu i Jugoistočnu Aziju od Sibira na sjeveru do ispred i iznad Australije na jugu; to je *Daleki Istok* u širem smislu.

Ovaj je naziv populariziran tokom razdoblja britanske kolonizacije zemalja koje su se nalazile istočno od Britanske Indije. Prije Prvog svjetskog rata *Bliski istok* se odnosio na relativno obližnje zemlje Otomanskog Carstva, *Srednji istok* na južnu i srednju Aziju, a *Daleki istok* na zemlje duž zapadnog dijela Tihog okeana. Mnogi evropski jezici imaju slične termine za Daleki istok poput engleskog *Far East*, francuskog *Extrême-Orient*, njemačkog *Ferner Osten* i italijanskog *Estremo oriente*.

U orijentalističkoj upotrebi Daleki istok ima prizvuk kulturnog i geografskog rastavljanja, egzotičnost zbog velike udaljenosti. *Daleki istok* se primjerice nikada ne odnosi na kulturno zapadne nacije Australije i Novog Zelanda, koje leže čak istočnije od Evrope nego velik dio istočne Azije. *Daleki istok* je u tom smislu usporediv s terminima poput *Orijenta*, što znači istok, *Istočnog svijeta* ili jednostavno *Istoka*.

Nakon Drugog svjetskog rata osnovan je Međunarodni vojni sud za Daleki istok na kojem su pokrenuti sudski procesi protiv japanskih ratnih zločinaca.

Upotreba naziva Daleki istok postala je u Zapadnom svijetu ograničena zbog svoga evrocentrizma i asocijacije s evropskim imperijalizmom u Aziji. Precizniji termini *istočna* i *jugoistočna Azija* ili opsežniji termini poput *Pacifičkog obruča* preferiraju se kulturnim i ekonomskim studijama. Regionalni rast dao je novo značenje terminu, pa se on sada shvata kao Daleki istok svijeta (tj. najistočnije kontinentsko kopno na istočnoj hemisferi) radije nego Daleki istok Evrope. Mnoga komercijalna preduzeća i institucije koriste u svojem nazivu "Daleki istok" poput Dalekoistočnog nacionalnog univerziteta u Vladivostoku, Dalekoistočnog univerziteta u Manili, Dalekoistočnog univerziteta u Južnoj Koreji, te hongkonških novina *Far Eastern Economic Review*.

U Ruskoj Federaciji termin "Daleki istok" (ruski: *дальний восток*) obično označava samo istočne regije zemlje (najčešće Vladivostok i Habarovsk), dok se termin "istočna Azija" koristi u opisivanju stranih zemalja u regiji.

## Zemlje
Dalekoistočne zemlje su one zemlje koje se nalaze u Istočnoj i Jugoistočnoj Aziji. Obično se kada kaže "Daleki Istok", misli na Daleki Istok u užem smislu ili "Mali Daleki Istok".

Dalekoistočne zemlje su:

Sjeverna Azija:

*Rusija,

Istočna Azija:

*Kina,
*Japan,
*Sjeverna Koreja,
*Južna Koreja,
*Tajvan

Jugoistočna Azija:

*Mjanmar,
*Tajland,
*Laos,
*Kambodža,
*Vijetnam,
*Singapur,
*Brunej,
*Istočni Timor,
*Filipini,
*Indonezija,
*Malezija

## Također pogledajte 
* Istočna Azija
* Južna Azija
* Jugoistočna Azija

Kategorija:Azija